**IEKŠĒJIE NOTEIKUMI**

Rīgā

|  |  |
| --- | --- |
| Datums skatāms laika zīmogā | Nr. 1.1-29.1/2025/12 |

**Kārtība, kādā Latvijas Investīciju un attīstības aģentūra veic investīciju projektu rādītāju pēcuzraudzību aizdevumu programmā “Aizdevumi ar kapitāla atlaidi investīciju projektiem komersantiem konkurētspējas veicināšanai” pirmās un slēgtās atlases kārtas ietvaros**

Izdoti saskaņā ar Ministru kabineta 2021. gada 6. jūlija noteikumu Nr. 503 “Noteikumi par aizdevumiem ar kapitāla atlaidi eksportējošiem komersantiem lielo investīciju projektu atbalstam” 28. punktu,

Valsts pārvaldes iekārtas likuma

72. panta pirmās daļas 2. punktu

#  Vispārīgie jautājumi

1. Noteikumi nosaka iekšējo kārtību, kādā Latvijas Investīciju un attīstības aģentūra (turpmāk – Aģentūra), pamatojoties uz Ministru kabineta 2021. gada 6. jūlija noteikumiem Nr. 503 “Noteikumi par aizdevumiem ar kapitāla atlaidi eksportējošiem komersantiem lielo investīciju projektu atbalstam” (turpmāk – MK noteikumi Nr. 503), veic investīciju projekta pēcuzraudzību aizdevumu programmas “Aizdevumi ar kapitāla atlaidi investīciju projektiem komersantiem konkurētspējas veicināšanai” pirmās un slēgtās atlases kārtas ietvaros (turpmāk – Pēcuzraudzība) un pieņem lēmumu par attiecīgās investīciju projektu atlases kārtas pieteikumā norādītā investīciju projekta rādītāju izpildi, vai rādītāju neizpildi.
2. Noteikumu izpildi nodrošina šādas Aģentūras struktūrvienības:
	1. Atbalsta piešķiršanas departaments (turpmāk – APD), Mērķa atbalsta instrumentu nodaļa (turpmāk –MAIN);
	2. Juridiskā departamenta Juridiskā nodrošinājuma nodaļa (turpmāk – JNN);
	3. Cilvēkresursu un vides departamenta Nodrošinājuma nodaļa (turpmāk – NN).
3. Šo noteikumu 2. punktā noteiktās struktūrvienības nodrošina visas ar atbalsta saņemšanu saistītās informācijas un dokumentu ievadīšanu un apriti starp iesaistītajām struktūrvienībām valsts platformā biznesa attīstībai [www.business.gov.lv](http://www.business.gov.lv) (turpmāk – Informācijas sistēma).

# II. Komersanta iesniegtās informācijas reģistrācija, izvērtēšana,

# lēmuma pieņemšana un paziņošanas kārtība

1. Pēcuzraudzību atbilstoši MK noteikumu Nr. 503 21.5 punktā minētajām prasībām veic MAIN, vērtējot **visu** komersanta attiecīgās investīciju projektu atlases kārtas pieteikumā (turpmāk – Pieteikums) norādīto rādītāju, kas noteikti ievērojot MK noteikumu Nr. 503 21.1.apakšpunktā minētos kritērijus, sasniegšanu. Pēcuzraudzība tiek veikta atbilstoši šiem noteikumiem, tai skaitā, šo noteikumu 1. pielikumā “Pārbaudes lapa “Lielo un vidējo komersantu investīciju aizdevumu ar kapitāla atlaidi konkurētspējas veicināšanai uzraudzības pārbaudes kritēriji”” (turpmāk – Pārbaudes lapa) noteiktajiem vērtēšanas kritērijiem (turpmāk – Vērtēšanas kritēriji) un 2. pielikumam “Pārbaudes lapas “Lielo un vidējo komersantu investīciju aizdevumu ar kapitāla atlaidi konkurētspējas veicināšanai uzraudzības pārbaudes kritēriji” pārbaudes nosacījumi” (turpmāk – Vērtēšanas metodika). Aģentūras lēmums tiek sagatavots, balstoties uz vērtējumu, kas sniedz pārliecību par atbilstību sākotnējam ranžējumam, kas tika veikts, Aģentūrai apstiprinot komersanta pieteikumu attiecīgajā investīciju projektu atlases kārtā.
2. APD direktors nodrošina Pēcuzraudzības veikšanu un sagatavotā lēmuma projekta par Pieteikumā norādītā investīciju projekta rādītāju izpildi vai neizpildi saskaņošanu, un pieņemtā lēmuma nosūtīšanu akciju sabiedrībai “Attīstības finanšu institūcija Altum” (turpmāk – sabiedrība “Altum”) trīs mēnešu laikā pēc katra Pēcuzraudzības gada noslēguma.
3. MAIN vadītājs vai tā nozīmēts atbildīgais darbinieks, ņemot vērā Pieteikumos norādīto projekta īstenošanas ilgumu, un pamatojoties uz sabiedrības “Altum” sniegto informāciju, sagatavo sarakstu ar atbalstītajiem investīciju projektiem un to īstenošanas beigu termiņiem.
4. Pēc investīciju projekta pilnīgas pabeigšanas, bet ne vēlāk kā pēc diviem gadiem kopš investīciju projekta pilnīgas pabeigšanas, komersants Informācijas sistēmā iesniedz iesniegumu par Pēcuzraudzības uzsākšanu (turpmāk – Iesniegums). NN vienas darbdienas laikā Iesniegumu reģistrē Informācijas sistēmā un nodod to MAIN vadītājam.
5. Ja Iesniegums pēc investīciju projekta pilnīgas pabeigšanas divu gadu periodā netiek saņemts, Aģentūra Pēcuzraudzību uzsāk sākot ar trešo gadu pēc investīciju projekta pilnīgas pabeigšanas.
6. Ja Iesniegums saņemts Aģentūras elektroniskajā pastā: pasts@liaa.gov.lv, NN Iesniegumu vienas darbdienas laikā pievieno Informācijas sistēmā un nodod to MAIN vadītājam.
7. MAIN vadītājs vienas darbdienas laikā pēc Iesnieguma saņemšanas nozīmē MAIN atbildīgo darbinieku atbildes vēstules sagatavošanai.
8. MAIN atbildīgais darbinieks piecu darbdienu laikā no brīža, kad MAIN vadītājs MAIN atbildīgo darbinieku nozīmējis atbildes vēstules sagatavošanai, sagatavo atbildes vēstuli, ar kuru informē komersantu par investīciju projekta Pēcuzraudzības uzsākšanu un tās periodu (trīs gadi), norādot Pēcuzraudzības perioda sākuma un beigu datumu, un lūdz komersantu 15 darbdienu laikā no Aģentūras sagatavotās vēstules saņemšanas dienas iesniegt Aģentūrā nepieciešamo pamatojošo informāciju atbilstoši šo noteikumu 3. pielikumā “Aģentūras ieteicamā atskaites forma investīciju projekta ietvaros iesniegtajā pieteikumā norādīto rādītāju kritēriju izvērtēšanai” ieteiktajai atskaites formai par investīciju projekta īstenošanas rezultātā sasniegtajiem rādītājiem, kas tika norādīti Pieteikumā, atbilstoši MK noteikumu Nr. 503 21.1. apakšpunktā noteiktajiem kritērijiem.
9. APD direktors šo noteikumu 11. punktā minēto vēstuli paraksta trīs darbdienu laikā.
10. NN atbildīgais darbinieks vienas darbdienas laikā pēc tam, kad šo noteikumu 11. punktā minēto vēstuli ir parakstījis APD direktors, nosūta parakstīto dokumentu komersantam uz Pieteikumā norādīto elektroniskā pasta adresi.
11. Gadījumā, ja komersants 15 darbdienu laikā nesniedz informāciju par investīciju projekta īstenošanas rezultātā sasniegtajiem rādītājiem, MAIN atbildīgais darbinieks piecu darbdienu laikā sagatavo vēstuli komersantam un sabiedrībai “Altum” par MK noteikumu Nr. 503 22. punktā noteiktās prasības neizpildi, kā rezultātā kapitāla atlaide netiek piemērota, un nodod to saskaņošanai MAIN vadītājam un APD direktoram, kas to saskaņo trīs darbdienu laikā un nodod parakstīšanai Aģentūras direktoram.
12. Pēc komersanta iesniegtās informācijas saņemšanas Aģentūrā MAIN vadītājs divu darbdienu laikā norīko MAIN atbildīgo darbinieku komersanta sasniegto rādītāju izvērtēšanai atbilstoši Pieteikumā norādītajiem rādītājiem, kas tika noteikti ievērojot MK noteikumu Nr. 503 21.1. apakšpunktā noteiktos kritērijus.
13. MAIN atbildīgais darbinieks 15 darbdienu laikā izvērtē komersanta sasniegto rādītāju atbilstību Pieteikumā norādītajiem rādītājiem, kas tika noteikti ievērojot MK noteikumu Nr. 503 21.1 apakšpunktā noteiktos kritērijus, aizpildot šo noteikumu 1. pielikumā pievienoto Pārbaudes lapu atbilstoši šo noteikumu 2. pielikumā pievienotajai Vērtēšanas metodikai.
14. Ja MAIN atbildīgais darbinieks, veicot Pēcuzraudzību atbilstoši šo noteikumu 16. punktam, secina, ka no komersanta nepieciešams pieprasīt papildu informāciju, MAIN atbildīgais darbinieks trīs darbdienu laikā no brīža, kad aizpildīta šo noteikumu 1. pielikumā pievienotā Pārbaudes lapa, komersantam sagatavo vēstuli, pieprasot nepieciešamo papildu vai precizējošo informāciju un dokumentus, nosakot papildu informācijas iesniegšanas termiņu ne ilgāku kā 10 darbdienas.
15. MAIN vadītājs vīzē šo noteikumu 17. punktā minēto vēstuli un APD direktors paraksta trīs darbdienu laikā.
16. NN atbildīgais darbinieks vienas darbdienas laikā pēc tam, kad šo noteikumu 17. punktā minēto vēstuli ir parakstījis APD direktors, parakstīto dokumentu nosūta komersantam uz Pieteikumā norādīto elektroniskā pasta adresi.
17. Ja šo noteikumu 17. punktā minētā papildu informācija tiek iesniegta vēstulē norādītajā termiņā, MAIN atbildīgais darbinieks piecu darbdienu laikā pēc papildu informācijas saņemšanas izvērtē saņemto informāciju, turpinot Pārbaudes lapas aizpildīšanu un Pārbaudes lapas ailē “Piezīmes” norāda, kāda papildu informācija tika iesniegta Aģentūrā.
18. Ja komersanta sasniegtie rādītāji pēc investīciju projekta īstenošanas atbilst visiem Pieteikumā norādītajiem radītājiem, kādus tika plānots sasniegt, MAIN atbildīgais darbinieks Pārbaudes lapas ailē “Kvalitātes kritēriju vērtējuma pēcuzraudzības pārbaudes kopsavilkums” norāda “Atbilst” un trīs darbdienu laikā sagatavo lēmuma projektu par Pieteikumā norādītā investīciju projekta rādītāju izpildi un atbilstību MK noteikumu Nr. 503 21.1. apakšpunktā noteiktajiem kritērijiem, un nodod to saskaņošanai MAIN vadītājam un APD direktoram, kurš to saskaņo trīs darbdienu laikā un nodod parakstīšanai Aģentūras direktoram.
19. NN divu darbdienu laikā Aģentūras pieņemto lēmumu par pozitīvu Pēcuzraudzības pārbaudes rezultātu nosūta sabiedrībai “Altum”, Ekonomikas ministrijai un komersantam.
20. Ja komersanta sasniegtie rādītāji pēc investīciju projekta īstenošanas **neatbilst visiem** Pieteikumā norādītajiem radītājiem, kādus tika plānots sasniegt, vai arī, ja komersants neiesniedz šo noteikumu 17. punkta kārtībā pieprasīto papildu informāciju vēstulē noteiktajā termiņā, MAIN atbildīgais darbinieks Pārbaudes lapas ailē “Kvalitātes kritēriju vērtējuma pēcuzraudzības pārbaudes kopsavilkums” norāda “Neatbilst”. Piecu darbdienu laikā pēc komersanta iesniegtās papildu informācijas izvērtēšanas, ja iesniegtā papildu informācija nesasniedz pozitīvu Pēcuzraudzības pārbaudes rezultātu, vai termiņa, kad bija jāsaņem komersanta papildu informācija, MAIN atbildīgais darbinieks sagatavo ziņojumu JNN par komersanta Pieteikumā norādītā investīciju projekta rādītāju neizpildi un neatbilstību MK noteikumu Nr. 503 21.1. apakšpunktā noteiktajiem kritērijiem (turpmāk – Ziņojums). MAIN vadītājs un APD direktors trīs darbdienu laikā saskaņo Ziņojumu. Ziņojumu paraksta APD direktors un nosūta to saskaņošanai JNN vadītājam, kas to piecu darbdienu laikā saskaņo.
21. MAIN atbildīgais darbinieks trīs darbdienu laikā no brīža, kad JNN vadītājs saskaņojis Ziņojumu, sagatavo lēmuma projektu par Pieteikumā norādītā investīciju projekta rādītāju neizpildi un neatbilstību MK noteikumu Nr. 503 21.1. apakšpunktā noteiktajiem kritērijiem, un nodod to saskaņošanai MAIN vadītājam un APD direktoram, kas to saskaņo trīs darbdienu laikā un nodod parakstīšanai Aģentūras direktoram.
22. NN divu darbdienu laikā Aģentūras pieņemto lēmumu par negatīvu Pēcuzraudzības pārbaudes rezultātu nosūta sabiedrībai “Altum”, Ekonomikas ministrijai un komersantam.
23. MAIN atbildīgais darbinieks papildus šo noteikumu 21. punktā vai 24. punktā minētajam lēmuma projektam sagatavo informāciju Ekonomikas ministrijai par katra pēcuzraudzības kritērija rādītāju izpildi vai neizpildi, aizpildot šo noteikumu 4. pielikumā pievienoto atskaites veidlapu, ko kopā ar pieņemto lēmumu par Pēcuzraudzības pārbaudes rezultātu nosūta Ekonomikas ministrijai.
24. Visa informācija un dokumenti sabiedrībai “Altum” tiek sniegta, izmantojot sabiedrības “Altum” klientu portālu mans.altum.lv .

Saskaņots ar Ekonomikas ministrijas 2025. gada 23. aprīļa vēstuli Nr. 3.16-1/2025/2635N.

Direktore                                                            Ieva Jāgere

ŠIS DOKUMENTS IR PARAKSTĪTS ELEKTRONISKI AR DROŠU

ELEKTRONISKO PARAKSTU UN SATUR LAIKA ZĪMOGU